Diari Oficial de la Generalitat Valenciana


Sumari del DOGV 5155, del 15-12-2005 (2005/13012)

RESOLUCIÓ de 29 de novembre de 2005, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Protocol de col·laboració entre la Conselleria d'Infraestructures i Transport i l'Ajuntament d'Alboraya per al desenrotllament de les actuacions de modificació de rasant i urbanització en superfície de la línia 3 de FGV al terme d'Alboraya i la prolongació de la línia 4 del tramvia a la Patacona, els Peixets i Port Saplaya.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5155

Data del DOGV
:   15-12-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/13234


Data del document
:   29-11-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Infraestructures i Transport
    * Alboraia
    * administració local
    * xarxa ferroviària
    * cooperació administrativa

RESOLUCIÓ de 29 de novembre de 2005, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Protocol de col·laboració entre la Conselleria d'Infraestructures i Transport i l'Ajuntament d'Alboraya per al desenrotllament de les actuacions de modificació de rasant i urbanització en superfície de la línia 3 de FGV al terme d'Alboraya i la prolongació de la línia 4 del tramvia a la Patacona, els Peixets i Port Saplaya. [2005/M13420]
  
Subscrit, després de la tramitació prèvia reglamentària, entre la Conselleria d'Infraestructures i Transport i l'Ajuntament d'Alboraya, l'11 de maig de 2005, un Protocol de col·laboració per al desenrotllament de les actuacions de modificació de rasant i urbanització en superfície de la línia 3 de FGV al terme d'Alboraya i la prolongació de la línia 4 del tramvia a la Patacona, els Peixets i Port Saplaya, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat protocol, que ha quedat inscrit en el Registre de Convenis amb el número 0696/2005, i que figura com a annex d'esta resolució.
  
València, 29 de novembre de 2005.- El director general de Relacions amb les Corts i Secretariat del Govern: Antonio V. Peral Villar.
  
Protocol de col·laboració entre la Conselleria d'Infraestructures i Transport i l'Ajuntament d'Alboraya per al desenrotllament de les actuacions de modificació de rasant i urbanització en superfície de la línia 3 de FGV al terme municipal d'Alboraya i la prolongació de la línia 4 del tramvia a la Patacona, els Peixets i Port Saplaya
  
Alboraya, 11 de maig de 2005.
  
Reunits
  
D'una banda, José Ramón García Antón, en la seua qualitat de conseller d'Infraestructures i Transport de la Generalitat Valenciana.
  
I d'una altra, Manuel Alvaro Manzano, en la seua qualitat d'alcalde president de l'Ajuntament d'Alboraya.
  
Convenen en la necessitat i l'oportunitat de subscriure el present protocol, i en virtut d'això,
  
Exposen
  
Primer. Que un dels objectius bàsics de la política de transport promoguda per la Generalitat Valenciana, arreplegat en el Programa d'Infraestructura del Transport, consistix en el tractament dels punts de conflicte entre la circulació ferroviària i el sistema viari.
  
Segon. Que en relació amb la consecució del dit objectiu, encara tenint com a línia d'actuació principal en la xarxa de FGV el desenrotllament de programes de supressió i millora de passos a nivell, hi ha trams concrets de la xarxa en què les seues peculiars circumstàncies aconsellen abordar actuacions integrals de modificació de la rasant del ferrocarril i tractament de l'entorn ferroviari en l'àmbit urbà.
  
Tercer. Que les dites actuacions integrals són d'especial interés per a l'Ajuntament afectat ja que permeten millorar la implantació de la trama urbana i permeten abordar en millors condicions el possible desenrotllament d'operacions urbanístiques planificades i, en conseqüència, estes actuacions tenen un important efecte generador de plusvàlues urbanístiques que al seu torn han de coadjuvar a la viabilitat financera dels projectes.
  
Quart. Que un altre dels objectius bàsics de la referida política de transport, arreplegat en el Pla d'Infraestructures Estratègiques de la Comunitat Valenciana 2004-2010, consistix en l'ampliació de la xarxa tramviària metropolitana a fi de donar cobertura a la creixent demanda de transport. Les actuacions derivades de la consecució d'este objectiu també tenen especial interés per als ajuntaments afectats des del punt de vista d'ordenació urbana al mateix temps que són també generadors de plusvàlues urbanístiques susceptibles de col·laborar en el finançament dels projectes.
  
Cinqué. Que al terme municipal d'Alboraya es donen les circumstàncies a què es referix el punt segon d'esta exposició en relació amb la línia 3 de FGV i simultàniament les condicions adequades per a programar una ampliació de la línia 4 del tramvia. És per això que, des de l'Ajuntament d'Alboraya i la Conselleria d'Infraestructures i Transport coordinadament, s'han dut a terme els estudis necessaris per a abordar la modificació de rasant i la urbanització en superfície de la línia 3 de FGV al terme d'Alboraya i la prolongació de la línia 4 del tramvia a la Patacona i la seua extensió posterior als Peixets i a Port Saplaya.
  
Sisé. Que les dos parts, a fi d'impulsar les accions necessàries per a l'execució de les obres derivades dels estudis esmentats en el punt anterior, i de garantir el cofinançament d'estes, responent així al criteri general mantingut per la Conselleria d'Infraestructures i Transport de corresponsabilitat de les corporacions locals en la gestió de totes aquelles actuacions en matèria d'infraestructures que, per la seua pròpia naturalesa, són susceptibles de generar reversions urbanístiques, subscriuen el present protocol d'acord amb les següents:
  
Estipulacions
  
Primera. La Conselleria d'Infraestructures i Transport executarà per mitjà de comanda a l'Ens Gestor de la Xarxa de Transport de la Comunitat Valenciana les obres corresponents al soterrament de la línia 3 de FGV entre la rotonda dels Germans Machado i el barranc del Carraixet, incloent la nova estació de Palmaret ubicada en la nova traça soterrada, la prolongació de la línia 4 de FGV a la Patacona i la seua extensió posterior als Peixets i a Port Saplaya, el pressupost estimat de la qual és el següent:
  
Modificació de la línia 3 de FGV
  
Inclosa la nova estació Palmaret: 28.945.990,00 €
  
Prolongació línia 4 a la Patacona: 01.990.580,00 €
  
Extensió línia 4 als Peixets i a Port Saplaya:34.825.351,00 €
  
Total: 18.683.323,00 €
  
Segona. L'Ajuntament d'Alboraya aportarà al conjunt de l'actuació el 50% de la inversió. La dita aportació es justifica per l'especial interés que per a la ciutat suposa la remodelació urbana induïda per l'execució de les obres i les possibles plusvàlues o rendiments urbanístics generats per la inversió.
  
L'esmentada aportació s'adscriu amb caràcter genèric a l'actuació en el seu conjunt i amb caràcter específic a les obres d'urbanització incloses en esta.
  
Tercera. Una vegada encomanada a l'Ens Gestor de la Xarxa de Transport de la Comunitat Valenciana l'execució de les obres, es formalitzarà un conveni entre este i l'Ajuntament d'Alboraya en el qual s'haurà d'establir el compromís d'execució de les obres i la seua programació per part de l'Ens Gestor i acreditar-se per part de l'Ajuntament d'Alboraya la disponibilitat econòmica necessària per a atendre el seu compromís, bé per mitjà de la corresponent consignació pressupostària o per mitjà de la cessió a l'Ens Gestor de solars amb valor equivalent segons la taxació conjuntament acceptada.
  
Quarta. La capacitat d'obligar-se l'Ajuntament d'Alboraya vindrà determinada per la firma del respectiu conveni de col·laboració entre l'Ajuntament o, si és el cas, l'empresa municipal EGUSA i l'Ens Gestor de la Xarxa de Transports de la Comunitat Valenciana. El contingut farà referència a allò que s'ha assenyalat en l'estipulació anterior i per a la seua tramitació se seguirà el procediment legalment aplicable.
  
Cinquena. Una vegada acabades les obres es farà entrega a l'Ajuntament d'Alboraya de tots aquells elements de caràcter urbà que no estiguen afectes a l'explotació ferroviària (urbanització, regulació semafòrica, si és el cas, il·luminació exterior, etc.), que les rebrà per a l'ús públic, i es comprometrà a la seua conservació i manteniment.
  
I com a prova de conformitat amb el que s'ha exposat abans, firmen el present protocol, al lloc i en la data a l'inici indicats.
  
El conseller d'Infraestructures i Transport,
  
JOSÉ RAMÓN GARCÍA ANTÓN
  
L'alcalde president de l'Ajuntament d'Alboraya,
  
MANUEL ALVARO MANZANO